Name vir SAUK (SABC)-raad vandag bekendgemaak | SAUK.co.za - Nuus.info
Name vir SAUK (SABC)-raad vandag bekendgemaak
Die lys van 12 kandidate wat as nie-uitvoerende direkteure van die SAUK-raad sal dien, sal na verwagting Dinsdag bekendgemaak word.
Die parlement se portefeuljekomitee oor kommunikasie sal nog vandag beraadslag voordat hy die name aan die nasionale vergadering sal voorlê.
Die name is saamgestel nadat die komitee onderhoude met 35 kandidate vir die posisies gevoer het, insluitend die tydelike raad wat saamgestel is ná afloop van die parlementêre ondersoek na die openbare uitsaaier. Die ondersoek het onder meer grootskaalse plundering, nienakoming van wette, intimidasie van joernaliste en politieke inmenging by die SAUK aan die lig gebring.
Die LP's het tydens die onderhoude die kandidate behoorlik ondervra oor hul begrip van uitsaai- en verwante wetgewing, planne om die finansiële krisis by die SAUK om te keer en of hulle sal kan nee sê aan mense wat politieke invloed op die openbare uitsaaier probeer afdwing.
Die tydelike raad, wat uit vyf lede bestaan, se termyn van ses maande kom later vandeesmaand tot 'n einde.